CELEX: 32019R1796
Language: hu
Date: 2019-10-24 00:00:00
Title: Az Európai Parlament és a Tanács (EU) 2019/1796 rendelete (2019. október 24.) az Európai Globalizációs Alkalmazkodási Alapról (2014–2020) szóló 1309/2013/EU rendelet módosításáról

31.10.2019   
               
               
                  HU
               
               
                  Az Európai Unió Hivatalos Lapja
               
               
                  LI 279/4
               
            
         AZ EURÓPAI PARLAMENT ÉS A TANÁCS (EU) 2019/1796 RENDELETE
         (2019. október 24.)
         az Európai Globalizációs Alkalmazkodási Alapról (2014–2020) szóló 1309/2013/EU rendelet módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 175. cikke harmadik bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     Az 1927/2006/EK európai parlamenti és tanácsi rendelet (3) létrehozta az Európai Globalizációs Alkalmazkodási Alapot (a továbbiakban: EGAA) a 2007. január 1. és 2013. december 31. közötti többéves pénzügyi keret időtartamára. Az EGAA-t azért hozták létre, hogy az Unió kifejezhesse a globalizáció miatt a világkereskedelemben bekövetkezett fő strukturális változások következtében elbocsátott munkavállalók iránti szolidaritását, és támogatást nyújtson a munkaerőpiacra való gyors újbóli beilleszkedésükhöz.
                  
               
                     (2)
                  
                  
                     Az európai gazdasági fellendülés tervének keretében az 546/2009/EK európai parlamenti és tanácsi rendelet (4) 2009-ben kibővítette az EGAA hatályát, hogy az a globális pénzügyi és gazdasági válság közvetlen következményeként elbocsátott munkavállalókra is vonatkozzon.
                  
               
                     (3)
                  
                  
                     Az 1309/2013/EU európai parlamenti és tanácsi rendelet (5) létrehozta az EGAA-t a 2014. január 1. és 2020. december 31. közötti többéves pénzügyi keret időtartamára. Emellett az EGAA hatályát is kiterjesztette, hogy az ne csak a globalizáció miatt a világkereskedelemben bekövetkezett fő strukturális változások következtében és az 546/2009/EK rendelet szerinti, a globális pénzügyi és gazdasági válság elhúzódása által okozott súlyos gazdasági zavar következtében, hanem minden újabb globális pénzügyi és gazdasági válság következtében történt elbocsátásokra is vonatkozzon. Ezenkívül az (EU, Euratom) 2018/1046 európai parlamenti és tanácsi rendelet (6) módosította az 1309/2013/EU rendeletet, és többek között olyan szabályokat vezetett be, amelyek értelmében az EGAA kivételesen kiterjedhet az olyan kis- és középvállalkozásokat (kkv-k) érintő kollektív kérelmekre, amelyek egyazon régióban, de a NACE Rev 2. rendszer szerint meghatározott eltérő gazdasági ágazatokban működnek, feltéve hogy a kérelmező tagállam bizonyítja, hogy ebben a régióban a fő vagy kizárólagos vállalkozástípust a kkv-k alkotják.
                  
               
                     (4)
                  
                  
                     Nagy-Britannia és Észak-Írország Egyesült Királysága (a továbbiakban: az Egyesült Királyság) 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. A kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések az Egyesült Királyság tekintetében nem alkalmazhatók, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz.
                  
               
                     (5)
                  
                  
                     Azt követően, hogy az Európai Tanács 2019. március 22-én jóváhagyta az első meghosszabbítást, 2019. április 10-én elfogadta az (EU) 2019/584 határozatot (7), amelyben az Egyesült Királyság újabb kérelme nyomán jóváhagyta, hogy 2019. október 31-ig meghosszabbítsák az EUSZ 50. cikkének (3) bekezdésében előírt időszakot. Amennyiben az Egyesült Királysággal megkötött, a kilépésről rendelkező megállapodás nem lép hatályba az azt követő napig, amely napon a Szerződések Egyesült Királyságra történő alkalmazandósága megszűnik vagy az Európai Tanács az Egyesült Királysággal egyetértésben egyhangúlag nem határoz az EUSZ 50. cikkének (3) bekezdésében előírt időszak harmadszori meghosszbításáról, az EUSZ 50. cikkének (3) bekezdésében előírt időszak 2019. október 31-én véget ér.
                  
               
                     (6)
                  
                  
                     Az Egyesült Királyságnak az Unióból megállapodás nélkül történő kilépése valószínűleg negatív hatással lesz egyes iparágakra és szolgáltatásokra, ami valószínűleg a szóban forgó ágazatokban dolgozó munkavállalók elbocsátásához fog vezetni. Ez a rendelet módosítja az 1309/2013/EU rendeletet annak rögzítése érdekében, hogy az Egyesült Királyságnak az Unióból kilépési megállapodás nélküli kilépése miatt bekövetkező elbocsátások az EGAA hatálya alá tartoznak. Ez biztosítaná, hogy az EGAA hatékonyan tudjon reagálni, és támogatást tudjon nyújtani az Egyesült Királyságnak az Unióból kilépési megállapodás nélküli kilépése miatt súlyos gazdasági zavarok által sújtott területeken, ágazatokban, térségekben vagy munkaerőpiacokon elbocsátott munkavállalóknak.
                  
               
                     (7)
                  
                  
                     Tekintettel az Egyesült Királyság Európai Unióból való kilépéséből fakadó sürgető helyzetre, helyénvalónak tűnt kivételt biztosítani a nemzeti parlamenteknek az Európai Unióban betöltött szerepéről szóló, az EUSZ-hez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
                  
               
                     (8)
                  
                  
                     E rendeletnek az Európai Unió Hivatalos Lapjában való kihirdetését követő napon sürgősséggel hatályba kell lépnie, és e rendeletet az azt követő naptól kell alkalmazni, amelyen a Szerződéseknek az Egyesült Királyságra történő alkalmazása megszűnik. Ugyanakkor nem alkalmazandó, amennyiben hatályba lép az Egyesült Királysággal az említett időpontig az EUSZ 50. cikkének (2) bekezdésével összhangban megkötött, a kilépésről rendelkező megállapodás,
                  
               ELFOGADTA EZT A RENDELETET:
         
            1.cikk
            2.Az 1309/2013/EU rendelet módosítása
            Az 1309/2013/EU rendelet 2. cikke a) pontjának helyébe a következő szöveg lép:
            
                        „a)
                     
                     
                        a globalizáció miatt a világkereskedelemben bekövetkezett olyan fő strukturális változások következtében, mint különösen az Unióba irányuló behozatal jelentős emelkedése, az áruk és szolgáltatások Unióban folytatott kereskedelme terén bekövetkezett komoly változás, az Unió piaci részesedének gyors visszaesése egy adott ágazatban, a tevékenységek harmadik országokba történő áthelyezése vagy az Egyesült Királyságnak az Unióból kilépési megállapodás nélküli kilépése következtében elbocsátott munkavállalók és tevékenységüket megszüntető önálló vállalkozók, amennyiben ezek az elbocsátások jelentősen hátrányos hatást gyakoroltak a helyi, a regionális vagy a nemzeti gazdaságra;”.
                     
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet az azt a napot követő naptól alkalmazandó, amelytől az EUSZ 50. cikkének (3) bekezdése szerint a Szerződések többé nem alkalmazandók az Egyesült Királyságra.
            E rendeletet nem kell alkalmazni akkor, ha az Egyesült Királysággal az EUSZ 50. cikke (2) bekezdésének megfelelően megkötött, kilépésről rendelkező megállapodás hatályba lép az azon napot követő napig, amelytől kezdve a Szerződések az Egyesült Királyságra többé már nem alkalmazandók.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2019. október 24-én.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               T. TUPPURAINEN
            
         
         
            (1)  2019. szeptember 25-i vélemény (a Hivatalos Lapban még nem tették közzé).
         
            (2)  Az Európai Parlament 2019. október 22-i álláspontja (a Hivatalos Lapban még nem tették közzé) és a Tanács 2019. október 24-i határozata.
         
            (3)  Az Európai Parlament és a Tanács 1927/2006/EK rendelete (2006. december 20.) az európai globalizációs alkalmazkodási alap létrehozásáról (HL L 406., 2006.12.30., 1. o.).
         
            (4)  Az Európai Parlament és a Tanács 546/2009/EK rendelete (2009. június 18.) az európai globalizációs alkalmazkodási alap létrehozásáról szóló 1927/2006/EK rendelet módosításáról (HL L 167., 2009.6.29., 26. o.).
         
            (5)  Az Európai Parlament és a Tanács 1309/2013/EU rendelete (2013. december 17.) az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről (HL L 347., 2013.12.20., 855. o.).
         
            (6)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (7)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).